Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

I. Odhad dopadov na verejné financie

Návrh priorít pre cieľ Európska teritoriálna spolupráca – transnacionálna spolupráca a ich realizácia v programovom období 2007 – 2013 vytvára nároky na spolufinancovanie z prostriedkov štátneho rozpočtu, ako aj iných verejných zdrojov (najmä zdrojov miestnej a regionálnej samosprávy v prípade, ak sa jej konkrétne subjekty zapoja ako partneri do projektov transnacionálnej spolupráce). Miera spolufinancovania z prostriedkov štátneho rozpočtu a iných verejných zdrojov bude vychádzať z národných koncepčných dokumentov pre oblasť spolufinancovania projektov  podporovaných z fondov Európskej únie, ktoré budú platné pre programové obdobie 2007 – 2013. 

Výšku dopadu na verejné financie v súčasnosti nie je možné kvantifikovať vzhľadom na skutočnosť, že doposiaľ nedošlo k schváleniu finančnej perspektívy na obdobie 2007 – 2013  a neboli stanovené finančné alokácie na transnacionálnu spoluprácu pre priestor CADSES, ani na úrovni jednotlivých členských štátov. Vyčíslenie konkrétnych dopadov a nárokov na verejné financie bude možné vykonať až v rámci operačného programu pre oblasť transnacionálnej spolupráce na obdobie 2007 – 2013.  

II. Odhad dopadov na obyvateľov, hospodárenie podnikateľskej sféry a iných  právnických osôb 

Spoločným cieľom priorít navrhovaných pre oblasť transnacionálnej spolupráce na programové obdobie 2007 – 2013 je dosiahnutie vyváženého rozvoja v rámci priestoru CADSES, posilnenie prepojení medzi jednotlivými partnerskými štátmi tohto priestoru, ako fyzického (infraštrukturálneho) charakteru, tak aj prostredníctvom sietí (na výmenu informácií, skúseností, poznatkov a technológií), čo v konečnom dôsledku prispeje  k skvalitneniu životných podmienok obyvateľstva na dotknutom území. Navrhované priority, najmä v oblasti vodného hospodárstva a prevencie environmentálnych rizík, zároveň budú mať priaznivý dopad na zlepšenie a stabilizáciu životných podmienok obyvateľov a zvýšenie možnosti ich ochrany. Pozitívne dopady na obyvateľstvo a hospodárenie podnikateľskej sféry možno očakávať aj v súvislosti s prioritami zameranými na zlepšenie dostupnosti (vrátane podpory transeurópskych dopravných sietí) a vytváranie vedeckých a technologických sietí súvisiacich s otázkami týkajúcimi sa vyváženého rozvoja nadnárodných oblastí vrátane vytvárania sietí medzi malými a strednými podnikmi a prepojení sprístupňujúcich vedecké a technologické poznatky.

III. Odhad dopadov na životné prostredie

Pri definícii priorít pre cieľ Európska teritoriálna spolupráca – transnacionálna spolupráca na programové obdobie 2007 – 2013 došlo už na úrovni návrhu nariadenia Európskeho parlamentu a Rady o Európskom fonde regionálneho rozvoja k výraznému posilneniu ich environmentálneho zamerania.  Dôkazom toho je ich orientácia na vodné hospodárstvo, s jasnou nadnárodnou dimenziou vrátane ochrany a manažmentu povodí a vodohospodárskych služieb, ako aj na prevenciu environmentálnych rizík vrátane ochrany pred povodňami, s možnosťou zabezpečenia príslušných zariadení a infraštruktúry, vypracovania a realizácie nadnárodných plánov pomoci, mapovacích systémov spoločných rizík a rozvoja spoločných nástrojov na štúdium, prevenciu, monitorovanie a kontrolu týchto rizík. Podpora uvedených priorít je reakciou na environmentálne problémy globálneho charakteru, ktoré si vyžadujú prijatie riešení na nadnárodnej úrovni. Realizácia takto zameraných priorít povedie k zmierneniu nepriaznivých dopadov na životné prostredie a zlepšeniu jeho stavu.

Podrobné zhodnotenie predpokladaných dopadov navrhovaných priorít na životné prostredie bude vykonané v rámci ex ante hodnotenia operačného programu pre oblasť transnacionálnej spolupráce.

IV. Odhad dopadov na zamestnanosť

V rámci navrhovaných priorít pre cieľ Európska teritoriálna spolupráca – transnacionálna spolupráca budú v období 2007 – 2013 podobne ako v súčasnom programovom období podporované prevažne projekty neinvestičného charakteru (typu spoločných územných štúdií, štúdií uskutočniteľnosti, prípravnej dokumentácie pre transnacionálne investície, formovania sietí), preto sa nepredpokladá ich priamy dopad na zvýšenie zamestnanosti. Pozitívny dopad na zamestnanosť by sa mohol prejaviť len nepriamo – v prípade realizácie tých investícií, pre ktoré sa v rámci nadnárodných projektov vytvoria podmienky na úrovni prípravných štúdií a dokumentácie. V porovnaní so súčasným programovým obdobím však zároveň dôjde k posilneniu prvkov investičného charakteru (investície do infraštruktúry) v rámci projektov, čo by mohlo viesť k miernemu pozitívnemu dopadu na zamestnanosť.       

V.  Analýza vplyvov na podnikateľské prostredie

Vplyv navrhovaných priorít pre cieľ Európska teritoriálna spolupráca – transnacionálna spolupráca sa prejaví najmä v možnosti podnikateľských subjektov zapojiť sa do projektov v oblasti transnacionálnej spolupráce, a tak profitovať z kooperácie so zahraničnými partnermi a využitia ich skúseností. Pozitívny dopad na podnikateľské prostredie sa očakáva najmä v súvislosti s realizáciou projektov v rámci priority zameranej na vytváranie vedeckých a technologických sietí súvisiacich s otázkami týkajúcimi sa vyváženého rozvoja nadnárodných oblastí vrátane vytvárania sietí medzi vysokoškolskými a výskumnými inštitúciami, malými a strednými podnikmi a prepojení sprístupňujúcich vedecké a technologické poznatky.